Sandro Ramírez

Sandro Ramírez Castillo (tuntud ka lihtsalt kui Sandro; sündinud 9. juulil 1995 Las Palmases) on Hispaania jalgpallur, kes mängib ründajana Hispaania kõrgliiga klubis Getafe.

Aastatel 2002–2009 kuulus ta UD Las Palmase noorteakadeemiasse. Seejärel liitus ta FC Barcelonaga. Hooajal 2013–14 debüteeris ta Barcelona reservmeeskonnas Hispaania esiliigas. Hispaania kõrgliigas debüteeris ta Barcelona põhimeeskonnas 31. augustil 2014 mängus Villarreali vastu ja lõi 82. minutil mängu ainsa värava. Sama aasta 21. oktoobril lõi ta UEFA Meistrite Liiga alagrupimängus värava Amsterdami Ajaxi vastu. Aastatel 2014–2016 pääses ta Barcelona põhimeeskonnas väljakule kokku 32 mängus ja lõi seitse väravat.

2016. aasta juulis liitus ta Hispaania kõrgliiga klubiga Málaga. Hooajal 2016–17 lõi ta Hispaania kõrgliigas 14 väravat.

2017. aasta juulis sõlmis ta nelja-aastase lepingu Inglismaa kõrgliiga klubis Everton. Evertonis mängides lõi ta ainsa värava 23. novembril 2017 UEFA Euroopa Liiga alagrupimängus Atalanta vastu. Hooaja 2017–18 teises pooles oli ta Evertonist laenul Hispaania kõrgliiga klubis Sevilla, hooajal 2018–19 Real Sociedadis ja 2019–20 Valladolidi Realis. 3. novembril 2019 lõi Sandro Valladolidi Realis mängides RCD Mallorca vastu oma esimese värava Hispaania kõrgliigas pärast kahte ja poolt aastat.

2020. aasta oktoobris sõlmis ta kolmeaastase lepingu Huescaga. 2021. aasta augustis suundus ta üheks aastaks laenule Getafesse.

Aastatel 2011–2017 mängis Sandro Hispaania noortekoondistes. 2017. aastal saavutas Hispaania kuni 21-aastaste koondisega Euroopa omavanuste meistrivõistlustel teise koha.

Saavutused 
Barcelona
La Liga: 2014–15, 2015–16
UEFA Superkarikas: 2015
Klubide maailmameistrivõistlused: 2015

Viited 

Hispaania jalgpallurid
FC Barcelona mängijad
Málaga CF mängijad
Everton FC mängijad
Sevilla FC mängijad
Real Sociedadi mängijad
Valladolidi Reali mängijad
SD Huesca mängijad
Getafe CF mängijad
La Liga mängijad
Premier League'i mängijad
Sündinud 1995